D ô v o d o v á  s p r á v a
Všeobecná časť
Ministerstvo dopravy, pôšt a telekomunikácií Slovenskej republiky predkladá návrh nariadenia vlády Slovenskej republiky o technických požiadavkách na hmotnosti a rozmery motorových vozidiel určitých kategórií motorových vozidiel a ich prípojných vozidiel podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa § 5 ods. 26, § 6 ods. 16 a § 7 ods. 19 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov (ďalej len „zákon č. 725/2004 Z. z.“).
Predkladaným návrhom nariadenia vlády sa do právneho poriadku Slovenskej republiky preberá smernica Európskeho parlamentu a Rady 97/27/ES z 22. júla 1997 týkajúca sa hmotností a rozmerov určitých kategórií motorových a ich prípojných vozidiel, ktorou sa mení a dopĺňa smernica 70/156/EHS o aproximácii právnych predpisov členských štátov o typovom schválení motorových vozidiel a ich prípojných vozidiel v znení smernice Európskeho parlamentu a Rady 2001/85/ES a smernice Komisie 2003/19/ES.

Týmto nariadením vlády sa na účely typového schvaľovania ES ustanovujú hmotnosti a rozmery motorových vozidiel kategórie M2, M3 a N  a ich prípojných vozidiel kategórie O.
Spôsob zavedenia aproximačného odkazu podľa § 3 ods. 3 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky priamo v texte (odkázať na prílohu smernice s uvedením plného znenia označenia smernice) bol dohodnutý s Úradom vlády Slovenskej republiky – Inštitútom pre aproximáciu práva a odsúhlasený na rokovaní Legislatívnej rady vlády Slovenskej republiky dňa 28.6.2005.
Predložený návrh nariadenia vlády je v súlade s Ústavou Slovenskej republiky, zákonom č. 725/2004 Z. z. a  s medzinárodnými zmluvami, ktorými je Slovenská republika viazaná ako aj s právom Európskych spoločenstiev a Európskej únie. 
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskej a sociálnej dohody Slovenskej republiky nie je potrebné.
Doložka zlučiteľnosti
právneho predpisu
s právom Európskych spoločenstiev a Európskej únie
1.	Predkladateľ právneho predpisu: 
Vláda Slovenskej republiky.
2.	Názov návrhu právneho predpisu:

Nariadenie vlády Slovenskej republiky o technických požiadavkách na hmotnosti a rozmery motorových vozidiel určitých kategórií motorových vozidiel a ich prípojných vozidiel. 

3.	Problematika návrhu právneho predpisu:
a)	je upravená v práve Európskych spoločenstiev

-	v primárnom práve v Zmluve o založení Európskeho spoločenstva v platnom znení (Hlava V – Doprava a kapitola 3. Hlavy VI. Zbližovanie práva Zmluvy o založení Európskeho spoločenstva v platnom znení) 
-	v sekundárnom práve 
-	v smernici Európskeho parlamentu a Rady 97/27/ES z 22. júla 1997 týkajúca sa hmotností a rozmerov určitých kategórií motorových a ich prípojných vozidiel, ktorou sa mení a dopĺňa smernica 70/156/EHS (Mimoriadne vydanie Ú. v. EÚ, 13/19.) o aproximácii právnych predpisov členských štátov o typovom schválení motorových vozidiel a ich prípojných vozidiel v znení smernice Európskeho parlamentu a Rady 2001/85/ES z 20. novembra 2001(Mimoriadne vydanie Ú. v. EÚ, 13/29.) a smernice Komisie 2003/19/ES z 21. marca 2003 (Mimoriadne vydanie Ú. v. EÚ, 13/zv.31.),
•	v smernici Rady 77/649/EHS z 27. septembra 1977 o aproximácii právnych predpisov členských štátov týkajúcich sa výhľadu vodičov motorových vozidiel v platnom znení,
•	v smernici Rady 92/23/EHS z 31.3.1992 týkajúca sa pneumatík motorových a ich prípojných vozidiel, a ich montáže v platnom znení,
•	v smernici Rady 96/53/ES z 25. júla 1996, ktorou sa v Spoločenstve stanovujú najväčšie prípustné rozmery niektorých vozidiel vo vnútroštátnej a medzinárodnej cestnej doprave a maximálna povolená hmotnosť v medzinárodnej cestnej doprave v znení smernice Európskeho parlamentu a Rady 2002/7/ES z 18. februára 2002,
•	v smernici Rady 70/156/EHS zo 6. februára 1970 o aproximácii právnych predpisov členských štátov týkajúcich sa schvaľovania typu motorových vozidiel a ich prípojných vozidiel v platnom znení,
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
4.	Záväzky Slovenskej republiky vo vzťahu k Európskym spoločenstvám a Európskej únii:
a)	prijatie tohto nariadenia vlády je plnením záväzkov Slovenskej republiky vyplývajúcich zo Zmluvy o pristúpení Slovenskej republiky k Európskej únii, najmä z článku 2 Aktu o podmienkach pristúpenia,
b)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
c)	z gestorstva smerníc vyplýva pre Slovenskú republiku povinnosť transponovať smernicu Európskeho parlamentu a Rady 97/27/ES z 22. júla 1997 týkajúcu sa hmotností a rozmerov určitých kategórií motorových a ich prípojných vozidiel, ktorou sa mení a dopĺňa smernica 70/156/EHS (Mimoriadne vydanie Ú. v. EÚ, 13/19.) v znení smernice Európskeho parlamentu a Rady 2001/85/ES (Mimoriadne vydanie Ú. v. EÚ, 13/29.) a smernice Komisie 2003/19/ES (Mimoriadne vydanie Ú. v. EÚ, 13/zv.31.), najneskôr do 1. mája 2004,
d)	v danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,
e)	smernica Európskeho parlamentu a Rady 97/27/ES z 22. júla 1997 týkajúca sa hmotností a rozmerov určitých kategórií motorových a ich prípojných vozidiel, ktorou sa mení a dopĺňa smernica 70/156/EHS (Mimoriadne vydanie Ú. v. EÚ, 13/19.)  v znení smernice Európskeho parlamentu a Rady 2001/185/ES (Mimoriadne vydanie Ú. v. EÚ, 13/29.) a smernice Komisie 2003/19/ES (Mimoriadne vydanie Ú. v. EÚ, 13/zv.31.) je prebratá v úplnom rozsahu týmto nariadením vlády.
5.	Stupeň zlučiteľnosti návrhu nariadenia s právom Európskych spoločenstiev
- úplný.
6. Gestor  a spolupracujúce rezorty:
Ministerstvo dopravy, pôšt a telekomunikácií Slovenskej republiky.
Osobitná časť
Čl. I
K § 1
Vymedzujú sa motorové vozidlá kategórie M2, M3 a N  a ich prípojné vozidlá kategórie O, na ktoré sa vzťahuje nariadenie vlády.

K § 2
	Na účely tohoto nariadenia vlády sa vymedzujú pojmy.

K § 3
Určujú sa technické požiadavky, ktoré musí spĺňať typ vozidla z hľadiska hmotnosti a rozmerov.
Technické požiadavky sú ustanovené v prílohe I a v prílohe IV smernice Európskeho parlamentu a Rady 97/27/ES z 22. júla 1997 týkajúca sa hmotností a rozmerov určitých kategórií motorových a ich prípojných vozidiel, ktorou sa mení a dopĺňa smernica 70/156/EHS  v znení smernice Európskeho parlamentu a Rady 2001/19/ES a smernice Komisie 2003/19/ES, ktorá sa preberá týmto nariadením vlády formou aproximačného odkazu.	 
K § 4 
Žiadosť o typové schválenie ES  typu vozidla, podľa článku 3 ods. 4 smernice 70/156/EHS, vzhľadom na jeho hmotnosti  a rozmery, predkladá výrobca.
Žiadosť musí byť sprevádzaná informačným dokumentom, ktorého vzor  je uvedený v prílohe II k smernici 97/27/ES.
Vozidlo alebo vozidlá zhodné s charakteristikami  opísanými v prílohe II k smernici 97/27/ES a vybrané ako  predstaviteľ typu, ktorý má byť schválený, podľa  požiadaviek technickej služby zodpovednej za typové  schvaľovanie alebo za kontroly, sa musí poskytnúť tejto  technickej službe.
Ak sú splnené príslušné požiadavky, udelí sa mu ES typové schválenie podľa článku 4  ods. 3 smernice 70/156/EHS.
Vzor osvedčenia o ES typovom schválení je uvedený v prílohe III k smernici 97/27/ES.
Každému schválenému typu vozidla sa pridelí typové schvaľovacie číslo v súlade s prílohou VII k smernici  70/156/EHS. Ten istý členský štát nesmie prideliť rovnaké  číslo inému typu vozidla.

K § 5
Vychádza sa z článku 2 a 3 smernice Rady 97/27/ES, podľa ktorého žiadny členský štát nesmie z dôvodov týkajúcich rozmerov a hmotnosti vozidla odmietnuť udeliť ES typové schválenie alebo národné schválenie typu vozidla, odmietnuť registráciu alebo zakázať predaj, uvedenie do prevádzky vozidla, ak takéto vozidlo spĺňa požiadavky ustanovené v prílohe. 

V Slovenskej republike sú kompetencie v danej oblasti rozdelené medzi Ministerstvo dopravy, pôšt a telekomunikácií SR (schvaľovanie typu vozidla pred uvedením do prevádzky), Ministerstvo vnútra SR (evidencia vozidiel) a Ministerstvo hospodárstva SR (obchod, ochrana spotrebiteľa).

Uvádzanie vozidiel do prevádzky v premávke na pozemných komunikáciách upravuje zákon č. 725/2004 Z. z. V § 4 je upravený postup pri typovom schvaľovaní ES vozidiel.
 
Evidenciu vozidiel typovo schválených ES alebo typovo schválených a povolenie ich používania v premávke na pozemných komunikáciách upravuje zákon NR SR č. 315/1996 Z. z. o premávke na pozemných komunikáciách v znení neskorších predpisov. Kontrolu vnútorného trhu vo veciach ochrany spotrebiteľa upravuje zákon č. 128/2002 Z. z. v znení neskorších predpisov. 
K § 6
Vymedzuje transponovaný právny akt Európskych spoločenstiev.

Čl. II
Novelizuje sa nariadenie vlády SR č. 403/2005 Z. z. o najväčších prípustných rozmeroch a najväčšej prípustnej hmotnosti niektorých vozidiel tým, že sa v bode l. upravuje transpozičný odkaz a v bode 2. sa upravuje transpozičná príloha.

Čl. III
 	Ustanovuje sa účinnosť nariadenia vlády.

K prílohe č. 1

Ustanovujú sa podmienky pre meranie rozmerov a maximálne povolené rozmery vozidiel, výpočet rozloženia hmotnosti, podmienky na overovanie klasifikácie vozidla ako terénneho vozidla a pomer výkon motora ku maximálnej hmotnosti. 

K prílohe č. 2

Obsahuje označenie preberaného právneho aktu Európskych spoločenstiev.